Transpordiamet; info@transpordiamet.ee

19.07.2024
No. 686

**TEABENÕUE**

Advokaadibüroo Ellex Raidla esindab Anne Hestnesit ja Ole Johan Hestnesit (edaspidi: **hagejad**) tsiviilasjas nr 2-15-17526, mille menetlus on hetkel pooleli Tartu Ringkonnakohtus. Viidatud tsiviilasjas on hagejad esitanud OÜ Orupesa ja Renita Kure vastu nõude tähtajatult juurdepääsu saamiseks Köörna kinnistult Sulu teele ja vastupidi üle Köörna tee kinnistu (registriosa nr 11525250) ning üle Ala-Köörna kinnistu (registriosa nr 271804).

Ühe nõudena tsiviilasjas nr 2-15-17526 on hagejad palunud kohtul määrata juurdepääs selliselt, et hagejatel oleks õigus sõitmiseks kasutada Köörna tee kinnistut Sulu tee ja Köörna tee kinnistu ristmikul katastriüksuse 28201:001:0055 (registriosa nr 11525250) kogulaiuses ja selliselt, et

a) vasakpöördel Sulu teelt Köörna teele ulatub pöördekoridori laius 8 meetri kaugusele Ala-Köörna kinnistusse (katastriüksus 28201:001:0053, registriosa nr 271804) ja;

b) parempöördel Köörna teelt Sulu teele ulatub pöördekoridori laius 8 meetri kaugusele Ala-Köörna kinnistusse (katastriüksus 28201:001:0053, registriosa nr 271804).

Hagejatele on saanud teatavaks, et eelkirjeldatud taotlustes toodud pöördekoridori alale (eelduslikult Ala-Köörna kinnistul, katastritunnus 28201:001:0053) on paigaldatud elektrikapp. Ka teisel pool Köörna tee kinnistut vajaliku pöördekoridori väga vahetuses läheduses on samuti näha kollane kaabel (**Lisa 1** – foto elektrikapist käesoleva aasta veebruarist). Elektrikapp ja kaabel asuvad Sulu tee kui Ehitusseadustiku (EhS) § 92 lg 7 tähenduses kohaliku tee ääres, kuna Sulu tee osas täidab omaniku ülesandeid kohaliku omavalitsuse üksus. Sulu tee kui kohalik tee on avalikult kasutatav tee EHS § 92 lg 5 tähenduses ja ühtlasi on Sulu teel kui avalikult kasutataval teel EhS § 71 lg 1 teise lause kohaselt kaitsevöönd.

EHS § 130 lg 6 p 1 kohaselt teostab Transpordiamet riiklikku järelevalvet kohaliku omavalitsuse tee seisundinõuete täitmise üle. Majandus-ja taristuministri 14.07.2015 määruse „Tee seisundinõuded“ (edaspidi: **määrus**) kohaselt hõlmavad kohaliku omavalitsuse tee seisundile esitatavad nõuded ka esemeid tee kaitsevööndis. Eelkirjeldatud elektrikapp asub Sulu tee kaitsevööndis (määruse § 6 lg 1 p 3).

Määruse kohaselt peavad tee kaitsevööndis olema kõrvaldatud liiklusvälised teabevahendid (määruse § 6 lg 1 p 3). Seega ei tohiks viidatud elektrikapp Sulu tee kaitsevööndis asuda.

Advokatuuriseaduse § 41 lg 1 p 4 kohaselt on vandeadvokaat õigustatud saama riigi- ja kohaliku omavalitsuse asutusest õigusteenuse osutamiseks vajalikke andmeid.

Eeltoodut arvesse võttes paluksin Transpordiametil:

1. edastada allakirjutanule kõik dokumendid, mille alusel on käesoleva kirja lisas toodud fotol olev elektrikapp Sulu tee kaitsevööndisse paigaldatud;
2. esitada allakirjutanule Transpordiameti seisukoht selle kohta, kas käesoleva kirja lisas toodud fotol oleva elektrikapi olemasolu Sulu tee kaitsevööndis on kooskõlas Ehitusseadustiku ja majandus-ja taristuministri 14.07.2015 määrusega „Tee seisundinõuded“;
3. teha ettekirjutus elektrikapi eemaldamiseks.

Lugupidamisega

*/digitaalselt allkirjastatud/*

Meree Punab

Vandeadvokaat

Anne Hestnesi ja Ole Johan Hestnesi lepinguline esindaja

**Lisa 1**: foto elektrikapist